દશમના દિવસે બપોર પછી કાંઈ જમવું નહીં. અગિયારશના દિવસે પ્રાતઃકાળે વહેલાં ઊઠી પ્રાતઃ કર્મો પતાવી ભગવાનની સેવા પૂજા કરી લેવી. ભગવાન વિષ્ણુ સમક્ષ સંકલ્પ લેવો કે, ‘હે અચ્યુત, હે માધવ, હું મૃત્યુ પછી મોક્ષની ઈચ્છાથી આપની આ પ્રિય એકાદશી કરું છું. જેનું ફળ આપનાં ચરણોમાં અર્પણ કરું છું. જેના પ્રતાપે આપ મારાં સઘળાં પાપ દૂર કરી આ લોકમાં સુખ, સમૃદ્ધિ અને ઐશ્વર્ય આપી મારા મૃત્યુ પછી મોક્ષ આપો.’ તે પછી એક વિષ્ણુસહસ્ત્રનો પાઠ કરવો. તે પછી એક તાંબાના લોટામાં ચોખ્ખું જળ લઈ તેમાં પીળું પુષ્પ પધરાવી તેમાં અક્ષત પધરાવી ચંદન ઉમેરવું. તે લઈ નજીકના પીપળે જઈ પીપળાને ફરતી ત્રણ, પાંચ કે સાત પ્રદક્ષિણા ૐ નમો ભગવતે વાસુદેવાયના મંત્ર સાથે કરવી. શકય હોય તો ત્યાં પણ એક વિષ્ણુસહસ્ત્રનો પાઠ કરવો. તે પછી ઘરે આવી નિત્યકર્મ આટોપવાં.